open-index/open-wikipedia-markdown huggingface dataset:
Landdagswahlkreis Zeven

De **Wahlkreis Zeven** mit de Wahlkreisnummer 63 weer en Wahlkreis för de Wahl to’n Neddersassischen Landdag. De Wahlkreis hett bi de Wahlen 1947 bet 1978 bestahn un is denn oplööst worrn.

## Afornte

Direkt wählt Afornte in’n Wahlkreis weren:
Landdagswahlkreis Wersermünn

De **Wahlkreis Wersermünn** weer von 1947 bet 2003 en Wahlkreis för de Wahl to’n Neddersassischen Landdag.

De Wahlkreis harr bet 1978 de Wahlkreisnummer 69, denn bet 1998 de Nummer 73, un 2003 de Nummer 71.

## Afornte

Direkt wählt Afornte in’n Wahlkreis weren:

## Wahl 2003

Bi de Landdagswahl in Neddersassen 2005 hett dat in’n Wahlkreis Wersermünn (Wahlkreisnummer 71) veer Direktkannedaten geven. As Afornten direkt wählt worrn is Astrid Vockert von de CDU. 65,3 % von de 65.567 Wahlberechtigten hebbt bi de Wahl mitmaakt.

## Footnoten
Flagg vun Florida

De **Flagg vun [[Florida]]** besteiht ut en root Andreaskrüüz up en witten Achtergrund, mit dat  Segel vun Florida in de Midden. 

Dat Design wurr nah en Volksafstimmen in dat Johr 1900 fastleggt. Van 1868 bit 1900 bestunn de Flagg vun Florida blots ut dat Segel vun den Staat up witten Achtergrund. In de laat 1890er Johren hett de dormalige Gouverneur vun Florida, Francis P. Fleming, vörslahn, en root Krüüz totofügen, dormit de Flagg bi Flaute, nich as en witt Fahn wirkt.

Dat aktuelle Design vun de Flagg is siet 1985 in Gebruuk. In dat Johr wurr dat Segel vun Florida  wat anpasst un offiziell nee fastleggt. 

## Ähnlich Flaggen

Bild:Flag of Alabama.svg|Flagg vun Alabama
Bild:Flag of New Spain.svg|Viezkönigriek Neespanien
Bild:Flag of Scotland.svg|Flagg vun Schottland


## Weblenken
* Siet över de Flagg up de offizielle Websteed vun Florida
* Five Flags Over Florida
* The Florida State Flag (engelsch)
Landdagswahlkreis Bookholt

De **Wahlkreis Bookholt** mit de Wahlkreisnummer 52 is en Wahlkreis för de Wahl to’n Neddersassischen Landdag. Dor höört von’n Landkreis Horborg de Stadt Bookholt un de Samtgemenen Hullnst, Jesborg un Töst to.

De Wahlkreis hett bi de eersten beiden Wahlen 1947 un 1951 *Horborg-Willemsborg* heten. To de Wahl 1955 hett he den ne’en Naam *Horborg-Bookholt* kregen. He harr bet 1978 de Wahlkreisnummer 59, denn bet 1998 de Wahlkreisnummer 66, 2003 de Nummer 64 un von 2008 af an de Nummer 52. Von de Wahl 1982 af an harr he denn den hüdigen Naam *Bookholt*.

## Afornte

Direkt wählt Afornte in’n Wahlkreis weren:

## Wahl 2003

Bi de Landdagswahl in Neddersassen 2003 hett dat in’n Wahlkreis Bookholt (Wahlkreisnummer 64) veer Direktkannedaten geven. As Afornten direkt wählt worrn is Heiner Schönecke von de CDU. 65,4&nbsp;% von de 62.669 Wahlberechtigten hebbt bi de Wahl mitmaakt.

## Wahl 2008

Bi de Landdagswahl in Neddersassen 2008 hett dat in’n Wahlkreis Bookholt (Wahlkreisnummer 52) söven Direktkannedaten geven. As Afornten direkt wählt worrn is Heiner Schönecke von de CDU. 59,0&nbsp;% von de 65.190 Wahlberechtigten hebbt bi de Wahl mitmaakt.

## Wahl 2013

Bi de Landdagswahl in Neddersassen 2013 hett dat in’n Wahlkreis Bookholt (Wahlkreisnummer 52) acht Direktkannedaten geven. As Afornten direkt wählt worrn is Heiner Schönecke von de CDU. 64,8&nbsp;% von de 67.280 Wahlberechtigten hebbt bi de Wahl mitmaakt.

## Wahl 2017

Bi de Landdagswahl in Neddersassen 2017 hett dat in’n Wahlkreis Bookholt (Wahlkreisnummer 52) söss Direktkannedaten geven. As Afornten direkt wählt worrn is Heiner Schönecke von de CDU. 67,4&nbsp;% von de 69.395 Wahlberechtigten hebbt bi de Wahl mitmaakt.

## Footnoten
Walter Schlüter

**Walter Schlüter** (* 14. März 1921 in Bremerhoben; † 27. Dezember 1989 in Oosterholt-Scharmbeek) weer en düütschen Politiker von de SPD.

Schlüter is 1921 in Bremerhoben boren un hett na de Volksschool op de Warft AG Weser en Lehr as Dreiher maakt. In’n Tweten Weltkrieg weer he von 1940 bet 1945 Soldaat bi de Kriegsmarien. Na’n Krieg hett he von 1946 bet 1960 as Beroopskraftfohrer arbeidt. Denn weer he Anstellten in de Verwaltung von de Stadt Oosterholt-Scharmbeek.

Schlüter güng 1945 in de SPD rin. He weer von 1952 bet 1960 un noch wedder von 1968 bet 1978 Raadsherr in’n Stadtraad von Oosterholt-Scharmbeek. Von 1957 af an weer he ok in’n Kreisdag von’n Landkreis Oosterholt un dor von 1972 bet 1981 Landraad. He hett 1972 den Vörsitt in’n Verwaltungsraad von de Oosterholter Kreisspoorkass övernahmen un weer von 1973 af an ok in’n Vörstand von’n Verband von de Överlandwarken Noord-Hannover. Von 1986 bet to sien Dood 1989 hett he dat Amt as Börgermeester von de Stadt Oosterholt-Scharmbeek övernahmen.

He hett dat Verdeenstkrüüz Eerste Klass von’n Verdeenstorden von de Bundsrepublik Düütschland kregen un ok dat Verdeenstkrüüz Eerste Klass von’n Neddersassischen Verdeenstorden. 

Von’n 6. Juni 1967 bet 20. Juni 1982 weer Schlüter as direkt wählten Kannedaat för den Wahlkreis Oosterholt-Scharmbeek Maat von’n Landdag von Neddersassen (6. bet 9. Wahlperiood) un as Narücker noch en tweet Maal von’n 27. Juni 1985 bet 20. Juni 1986 (10. Wahlperiood). Von’n 28. Juni 1978 bet 20. Juni 1982 weer he Schriftföhrer in’n Landdag. 

Schlüter weer verheiraadt un harr een Kind.
Landdagswahlkreis Rodenborg

De **Wahlkreis Rodenborg** mit de Wahlkreisnummer 53 is en Wahlkreis för de Wahl to’n Neddersassischen Landdag. Dor höört von’n Landkreis Rodenborg de Städer Rodenborg un Visselhöövd, de Gemeen Scheeßel un de Samtgemenen Bootel, Fintel un Söttmer to.

De Wahlkreis harr bet 1978 de Wahlkreisnummer 60, denn bet 1998 de Wahlkreisnummer 67, 2003 de Nummer 65 un von 2008 af an de Nummer 53.

## Afornte

Direkt wählt Afornte in’n Wahlkreis weren:

## Wahl 2003

Bi de Landdagswahl in Neddersassen 2003 hett dat in’n Wahlkreis Rodenborg (Wahlkreisnummer 65) veer Direktkannedaten geven. As Afornten direkt wählt worrn is Mechthild Ross-Luttmann von de CDU. 67,7&nbsp;% von de 57.325 Wahlberechtigten hebbt bi de Wahl mitmaakt.

## Wahl 2008

Bi de Landdagswahl in Neddersassen 2008 hett dat in’n Wahlkreis Rodenborg (Wahlkreisnummer 53) söven Direktkannedaten geven. As Afornten direkt wählt worrn is Mechthild Ross-Luttmann von de CDU. 57,9&nbsp;% von de 58.879 Wahlberechtigten hebbt bi de Wahl mitmaakt.

## Wahl 2013

Bi de Landdagswahl in Neddersassen 2013 hett dat in’n Wahlkreis Rodenborg (Wahlkreisnummer 53) söven Direktkannedaten geven. As Afornten direkt wählt worrn is Mechthild Ross-Luttmann von de CDU. 61,0&nbsp;% von de 59.004 Wahlberechtigten hebbt bi de Wahl mitmaakt.

## Wahl 2017

Bi de Landdagswahl in Neddersassen 2017 hett dat in’n Wahlkreis Rodenborg (Wahlkreisnummer 53) söss Direktkannedaten geven. As Afornten direkt wählt worrn is Eike Holsten von de CDU. 63,5&nbsp;% von de 59.152 Wahlberechtigten hebbt bi de Wahl mitmaakt.

## Footnoten
JoAnne Russell

**JoAnne Russell-Longdon** (* 30. Oktober 1954) is en ehmalge US-amerikaansch Tennisspelerin. 

## Karriere
Russell wunn 1977 mit hör Düppelpartnerin Helen Gourlay de Konkurrenz in't Damendüppel in  Wimbledon. Nahdem se in de eerst Runn Chris Evert un Rosie Casals besiegt harrn, kunnen se dat Endspeel gegen Martina Navrátilová un Betty Stöve in twee Sätzen mit 6:3, 6:3 winnen. 

Hör best Platzeeren up de Tennisweltranglist weer Platz 22 in de Eenzelwertung. 

## Weblenken
* JoAnne Russell up ''www.tennis-spieler.com''
* ITF-Profil (engelsch)
Överlandwark Noord-Hannover

Dat **Överlandwark Noord-Hannover** (, ÜNH) weer en Elektrizitätsünnernehmen in dat Rebeed twüschen Elv un Werser in Neddersassen. 

## Historie

1913 is de Elektrizitätsverband Stood as Zweckverband grünnt worrn, de en Stroomnett in’n Regerungsbezirk Stood un in de Kreise Horborg un Soltau in’n Regerungsbezirk Lümborg von de prüüßsche Provinz Hannover opboon schull. Mit de Siemens Elektrische Betriebe AG is en Verdrag slaten worrn, üm dat Rebeed mit Stroom to versorgen.

An’n 4. Mai 1929 hett de Elektrizitätsverband Stood as Bedrievssellschop de Aktiensellschop Överlandwark Noord-Hannover grünnt.

Mit dat Groot-Hamborg-Gesett 1937 hett de ÜNH Rebeden bi Horborg an de Hambörgschen Elektrizitätswarken (HEW) afgeven un gliektiedig von’n 1. Januar 1940 af an dat ole Amt Ritzbüttel von de HEW övernahmen.

Dat Överlandwark is 1998 dör Fusion mit de EWE AG tohoopgahn un hett denn as egenstännig Ünnernehmen nich mehr bestahn. Bi dat Ünnernehmen hebbt vör de Fusion (Stand 1996) 839 Lüüd arbeidt. Bi en Ümsatz von 833 Millionen Mark hett de ÜNH en Gewinn von knapp ölven Millionen Mark maakt. De Aktien hebbt to 66,67 Perzent de Landkreise Cuxhoben, Stood, Rodenborg, Horborg, Oosterholt, Heidkreis un Veern un de Stadt Cuxhoben tohöört un to 33,33 Perzent PreussenElektra.

Seten hett dat Ünnernehmen in Bremen in de *Stresemannstraat*. Dat Gebüüd dor hett 1955 de Architekt Gerhard Müller-Menckens boot. Vörher weer dat Ünnernehmen in de Straat *An’n Dobben 31/32* ünnerbröcht.

## Ümspannwarken un Leitungen

Von dat Ümspannwark Wulsdörp her na Cuxhoben hett dat bet 1935 en Dreihstroom-Leitung mit 20 kV geven. 1935 is dor denn en 60-kV-Dubbel-Leitung von worrn un Cuxhoben hett in de Industriestraat en neet Ümspannwark kregen. 1954 is Cuxhoben denn mit en twete 60-kV-Dubbel-Leitung an dat Ümspannwark Hemmoor anslaten worrn.

## Literatur

* *50 Jahre Elektrizitätsverband Stade 1913-1963.* Hoppenstedts Wirtschafts-Archiv, Darmstadt 1963

## Footnoten
Johann Christian Evers

**Johann Christian Evers** (* 2. Mai 1898 in Hu’e; † 4. Mai 1964 ok dor) weer en düütschen Politiker von de DP.

Evers is 1898 in Hu’e boren un weer dor ok op Volksschool. Na Real- un Oberrealschool güng he in Bremen. Afslaten hett he de School mit dat Reifetüügnis för de Prima. In’n Eersten Weltkrieg weer he von November 1916 bet Januar 1919 Soldaat. In’n Juni 1919 is he Hoffbesitter in Hu’e worrn. Von Oktober 1919 bet an’t Enn von’n Tweten Weltkrieg in’n Mai 1945 weer he Gemeenvörsteher un later Börgermeester in Hu’e. 

Evers weer al vör 1933 Maat von’n Kreisdag in’n Landkreis Oosterholt un weer dat na’n Krieg von November 1948 af an wedder. In’n Dezember 1948 is he Landraad von’n Landkreis Oosterholt worrn un dat bet to sien Dood bleven. Evers weer von’n 6. Mai 1951 bet 5. Mai 1959 (2. un 3. Wahlperiood) as direkt wählten Kannedaat för den Wahlkreis Oosterholt-Scharmbeek Maat von’n Landdag von Neddersassen un hett dor to de gemeensame Frakschoon von DP un CDU höört.

In Holste is de Landraad-Christian-Evers-Straat na em nöömt.
Krankenhuus Oosterholt

Dat **Kreiskrankenhuus Oosterholt** is dat Krankenhuus för den Landkreis Oosterholt in de Stadt Oosterholt-Scharmbeek. Dat liggt an de Straat *An’t Krankenhuus*.

## Historie

Dat Kreiskrankenhuus Blomendal för’n Kreis Blomendal is 1904 grünnt worrn. De Kreis Oosterholt harr to de Tied keen egen Krankenhuus. Nadem 1932 de Kreise Blomendal un Oosterholt tohoopleggt worrn sünd, hett de ne’e Kreis Oosterholt denn dat Krankenhuus Blomendal as Kreiskrankenhuus bruukt. Aver al 1939 is dör de Veerte Verordnung över den Neeopbo von dat Riek Blomendal Deel von Bremen worrn un de Kreis Oosterholt hett sien Krankenhuus verloren. De Kreis hett dor 900.000 Rieksmark as Utgliek för kregen. In’n Tweten Weltkrieg hebbt se denn 1944 en Hülpskrankenhuus in de Gewerbliche Beroopsschool an de Linnenstraat in Oosterholt-Scharmbeek inricht. Dat harr 135 Bedden.

Na’n Krieg schull denn en Krankenhuus in Oosterholt-Scharmbeek neet boot warrn. 1954 is dat Swesternwahnheim in’n Upmannschen Park boot worrn un dor blangenan schull ok dat ne’e Krankenhuus hen. Dat is denn aver doch noch wedder anners worrn un dat Krankenhuus is an sien hüdige Steed boot worrn. Plaant hett den Neebo Architekt Wilhelm Wietfeld ut Hannover. In’n Harvst 1955 is de Bo anfungen worrn un 1957 is he trech worrn. Dat Krankenhuus harr denn 165 Bedden.

## Weblenken

* Websteed von dat Krankenhuus (hoochdüütsch)
Otto Stegemann

**Otto Stegemann** (* 2. Februar 1893 in Dresden; †) weer en düütschen Politiker von de SPD.

Stegemann is 1893 in Dresden boren. In’n Eersten Weltkrieg weer he Soldaat un keem in Fungenschop. He hett Juristeree und Staatswetenschoppen an de Universitäten Grenoble, München un Berlin studeert un 1924 in Berlin sien Dokterarbeid över *Die Währungsfrage in China* schreven. Von 1927 bet 1931 hett he bi dat Ministerium för Hannel un Gewarv in Berlin as Hülpsreferent un denn as Regerungsraad arbeidt.

Stegemann weer von Mai 1931 bet 1933 Landraad von’n Kreis Oosterholt. An’n 18. Mai 1933 is he na de Machtergreifung in’n einstweiligen Rohstand versett worrn. He hett denn in de Wirtschaftsverwaltung arbeidt un in Potsdam-Babelsberg leevt.

Na’n Tweten Weltkrieg is Stegemann för de Tied von’n 6. Januar 1947 bet to’n 31. Dezember 1953 Oberkreisdirekter von’n Landkreis Oosterholt ween.

## Warken

* *Die Währungsfrage in China.* Dokterarbeid, 1924
August Lange (Politiker)

**August Lange** (* in Hilmssen; † 1959) weer en düütschen Politiker von de SPD.

Lange is in Hilmssen boren. He hett Schippstimmermann lehrt. In’n Eersten Weltkrieg weer he Soldaat un hett dor en Been verloren. He hett denn as Zigarrndreiher arbeidt. He hett in Pennigbüttel un von 1927 af an in Oosterholt-Scharmbeek en lütte Zigarrnfabriek bedreven.

He weer Gemeenvörsteher in Pennigbüttel un ok in’n Kreisdag von’n Kreis Oosterholt. Nadem de Natschonalsozialisten 1933 an de Macht kamen sünd, hett he sien Ämter verloren un is in’n Oktober 1933 to dree Maand Fängnis veroordeelt worrn, vonwegen dat he Lögen över de Böversten in’n Staat verbreedt hebben schall.

Na’n Tweten Weltkrieg hebbt em de Briten an’n 11. Juni 1945 as Landraad von’n Kreis Oosterholt insett. Dat is he bet to’n 14. März 1946 bleven, denn hett he dat Amt ut Gesundheitsgrünn opgeven un an Louis Biester afgeven. He weer ok in’n Stadtraad von Oosterholt-Scharmbeek un in’n Kreisdag.
Albert Reiners

**Albert Reiners** (* 20. April 1910 in Worpsweed; † 1994) weer en düütschen Politiker von de CDU.

Reiners is 1910 as Söhn von’n Bäcker Georg Reiners in Worpsweed boren. Na de Volksschool hett Reiners en Lehr as Bäcker maakt un den Bedriev von sien Vader in de *Findörpstraat* in Worpsweed övernahmen. Den Bedriev hett he bet 1963 föhrt. He weer von 1968 bet 1986 Börgermeester von Worpsweed.

Von’n 15. Januar 1968 bet 20. November 1972 weer Reiners ok Landraad von’n Landkreis Oosterholt.

De Albert-Reiners-Platz in Worpsweed is na em nöömt. De Albert-Reiners-Stiftung ünnerstütt mit ehr Geld Verenen un Institutschonen in Worpsweed.

## Literatur

* Gudrun Scabell: *Albert Reiners – Ein Urgestein Worpswedes.* 2016
Hinrich Winters

**Hinrich Winters** (* 25. April 1898; † 21. Juli 1978) weer en düütschen Politiker von de CDU.

Winters is 1898 boren un weer Buur in Truup. He weer meist 50 Johr lang Raadsherr, eerst in Truup un denn - nadem Truup 1937 Deel von de Gemeen Leendaal worrn is - dor in Leendaal. Von 1956 bet 1964 weer Winters Börgermeester von Leendaal.

He weer von’n 8. Juni 1964 bet 14. Januar 1968 Landraad von’n Landkreis Oosterholt.

De Hinrich-Winters-Straat in Leendaal is na em nöömt. An’n 24. April 1972 is he Ehrenbörger von Leendaal worrn.

Winters hett 1968 dat Verdeenstkrüüz 1. Klass von’n Verdeenstorden von de Bundsrepublik Düütschland kregen.

## Footnoten
Heinrich Blanke

**Heinrich Blanke** is en düütschen Politiker von de CDU.

Blanke is in Grasbarg grootworrn un hett Bäcker lehrt. 1961 hett he den Bedriev von sien Vader övernahmen un weer dor bet 1998 Baas. 1998 hett he dat Ünnernehmen an sien Söhn Norbert Blanke övergeven, nadem he hauptamtlich Börgermeester worrn is. Blanke is al 1966 Börgermeester von Grasbarg worrn, siet 1998 denn in’t Hauptamt. In’n Gemeeenraad von Grasbarg is he 1964 rinkamen. 30 Johr lang weer he in’n Kreisdag von’n Landkreis Oosterholt un dor ok Vörsitter von de CDU-Frakschoon. He weer von’n 30. November 1981 bet 20. November 1991 Landraad. 1953 bet 2000 weer Blanke Gemeenbrandmeester un in de Tied von 1976 bet 2000 ok Kreisbrandmeester in’n Landkreis Oosterholt.

An’n 18. Juli 2006 hett Blanke dat Verdeenstkrüüz 1. Klass von’n Verdeenstorden von de Bundsrepublik Düütschland kregen. He is ok Ehrenbörger von de Gemeen Grasbarg.
Helmut Tietje

**Helmut Tietje** (* 20. Mai 1926 in Rodenborg; † 7. Juni 1975 in Wasra) weer en düütschen Politiker von de CDU.

Tietje is 1926 in Rodenborg boren un weer na de Volksschool noch op de Middelschool. Later hett he sik an de Volkshoogschool un an dat Seminar von de Stoder Industrie- un Hannelskamer un in de Nedderssdsische Gemeenverwaltungsschool wiederbillt. He hett de bedrievsweertschoplich utricht *Twete Verwaltungsprüfung* mit en good Resultaat bestahn un is in Rodenborg bi de regionalen Versorgungs- un Verkehrsbedrieven Baas för dat Rekenwesen worrn. He is Maat in’n Gewerkschaftsraad von de Düütsche Anstellten-Gewerkschaft (DAG) worrn, weer Maat in’n Vörstand von dat Hambörger Bildungswark von de DAG, un weer Bundsvörsitter von de DAG-Fachgrupp *Energiewirtschaft.*

He weer Maat von de NSDAP un hett 1946 vör den Entnazifizerungsutschuss utseggt, dat he 1944, as he 18 worrn is, automaatsch in de NSDAP opnahmen worrn is un dat he dor sülvs nix bi daan hett.

In Stood weer he Vörsitter von’n CDU-Bezirk, in’n Landkreis Rodenborg weer he von 1968 bet to sien Dood a’n 7. Juni 1975 Landraad, un he weer Vörsitter von de CDU-Frakschoon in’n Rodenbörger Kreisdag.

Von’n 6. Juni 1967 bet to sien Dood an’n 7. Juni 1975 (6. bet 8. Wahlperiood) weer he as direkt wählten Kannedaat för den Wahlkreis Rodenborg Maat von’n Landdag von Neddersassen. He wer Vörsitter von’n Ünnerutschuss *Frömmenverkehr* un von’n Utschuss för Weertschop un Verkehr von’n 18. Dezember 1974 bet 7. Juni 1975. Sien Nafolger in’n Landdag weer Adolf Freiherr von Wangenheim.

An’n 7. Juni 1975 hett Tietje an en Manöver von de Bundswehr deelnahmen. Dorbi sünd twee Fohrtüüg von de Bundswehr tohoopstött un Tietje is bi düssen Unfall doodbleven.

De Jugendharbarg in Rodenborg, de fröher ok von de DAG bruukt worrn is, driggt vondaag na em den Naam *Helmut-Tietje-Huus*. De Helmut-Tietje-Straat in Rodenborg is ok na em nöömt.

## Literatur
* Stephan A. Glienke: *Die NS-Vergangenheit späterer niedersächsischer Landtagsabgeordneter*. Abschlussbericht zu einem Projekt der Historischen Kommission für Niedersachsen und Bremen im Auftrag des Niedersächsischen Landtages. Herausgegeben vom Präsidenten des Niedersächsischen Landtages. Durchgesehener Nachdruck der ersten Auflage. Hannover 2012, S. 104f (online als PDF).
Reinhard Brünjes

**Reinhard Brünjes** (* 26. Oktober 1947) is en düütschen Politiker von de CDU.

Brünjes is 1947 boren. He hett von 1963 bet 1966 Radio- un Feernsehtechniker lehrt. Denn hett he von 1970 bet 1971 Narichtentechnik un Allgemene Elektrotechnik studeert un dat Studium as staatlich prüften Techniker afslaten. He hett von 1971 af an as technischen Anstellten in dat Ünnernehmen Noordwestdüütsche Kraftwarken AG/PreussenElektra/E.on arbeidt. Von 1997 bet 2001 hett he Verwaltungs- un Weertschopswetenschoppen an de Verwaltungs- un Weertschopsakademie in Stood studeert un dor in’n Juni 2001 sien Diplom as Verwaltungsbedrievsweert un Bedrievsweert maakt.

1974 is he Maat von’n Oortsraad von Hönau-Lindörp worrn un is 1981 in de CDU ringahn. In dat sülve Johr is he ok in’n Kreisdag von’n Landkreis Rodenborg wählt worrn. 1986 is he ok noch in’n Stadtraad von Bremervöör rinkamen. He weer von 1996 bet to de Eengleisigkeit 1997 Börgermeester von Bremervöör. Von 1997 af an weer he Vörsitter von’n Stadtraad. Brünjes weer von Oktober 2000 bet to de Eengleisigkeit an’n 31. Oktober 2001 denn Landraad von’n Landkreis Rodenborg. Mit’n 1. November 2001 is he Vörsitter von’n Kreisdag un eersten Viez-Landraad worrn. Bi de Wahl 2011 is he nich wedder in’n Kreisdag wählt worrn.

Brünjes is siet 1969 verheiraadt, hett een Söhn un een Dochter un leevt in Hönau-Lindörp. He is ok Vörsitter von’n Heimatvereen Heimatfrünn Bremervöör-Hönau-Lindörp.

## Weblenken

* Brünjes sien Websteed (hoochdüütsch)
Paul Freiherr von Hodenberg

**Paul Hermann Adolph Freiherr von Hodenberg** (* 29. Juni 1881 in Köln; † 10. April 1954 op Good Sandbeek) weer en düütschen Politiker.

Von Hodenberg is 1881 in Köln as Söhn von Hermann von Hodenberg un Bertha Gätjens boren. He weer de öllst von de veer Kinner von de beiden, harr aver noch veer Halvgeswister ut de eersten beiden Ehen von sien Vader. De Familie von Hodenberg hett dat Good Sandbeek in Oosterholt-Scharmbeek tohöört.

He weer von 1917 bet 1920 Landraad von’n Landkreis Dramborg.

He is in’n Mai 1933 as Nafolger von Otto Stegemann Landraad von’n Landkreis Oosterholt worrn un dat bet 1934 bleven. Em hett Karl Lampe aflööst. Na siene Tied in Oosterholt weer he bet 1944 de Landraad von’n Landkreis Soltau. Hodenberg is in’n Mai 1937 Maat von de NSDAP worrn.

He hett an’n 27. April 1909 in Charlottenborg Erika Freiin von Plato freet.

## Fotnoten
Provinziallanddag Hannover

De **Provinziallanddag Hannover** weer dat Parlament von de prüüßsche Provinz Hannover. He hett von 1867 bet 1933 bestahn.

De Provinziallanddag hett in dat Provinzial-Stännhuus an’n Schippgraven 6 daagt. Dat Gebüüd is 1879 bet 1881 von Ferdinand Wallbrecht boot worrn.

In de eerste Tied hett dat Gremium ut 81 Afornte bestahn, de von dree Stänn bestimmt worrn weren. 25 Afornte hebbt de Landgemenen bestimmt, 25 de Städer un 31 kemen ut’n Stand von de Grundbesitters. Dorvon 25 wählt un söss, de dör Amt in’n Landdag intagen sünd.

Eerst von 1921 af an sünd de Afornten von dat Volk wählt worrn. De Provinziallanddag hett in de Tied von 1919 bet 1933 söss Afornte in’n Staatsraad von Prüßen afsennt un een in’n Rieksraad.

1933 is de Landdag ünner de Natschonalsozialisten oplööst worrn.

## Wahlen

### 1919

1919 hett dat keen direkte Wahl för dat Volk geven. De 123 Afornten sünd von de Kreisdaag un Stadtverordnetenversammlungen wählt worrn.

### 1921

Bi de Wahl an’n 21. Februar 1921 sünd 1.410.585 güllige Stimmen afgeven worrn. 109 Afornte sünd wählt worrn.

### 1925

Bi de Wahl an’n 29. November 1925 sünd 1.106.664 güllige Stimmen afgeven worrn. 112 Afornte sünd wählt worrn.

### 1929

Bi de Wahl an’n 17. November 1929 sünd 1.529.823 güllige Stimmen afgeven worrn. 111 Afornte sünd wählt worrn.

### 1933

Bi de Wahl an’n 12. März 1933 sünd 1.848.889 güllige Stimmen afgeven worrn. 112 Afornte sünd wählt worrn.

:De Aforntenplätz för de Sozialdemokraatsche Partei Düütschland sünd mit de Verordnung zur Sicherheit der Staatsführung von’n 7. Juli 1933 (Rieksgesettbladd I, S. 462) unwirksam worrn.
:De Aforntenplätz för de Kommunistische Partei Düütschland sünd mit dat Vorläufige Gesetz zur Gleichschaltung der Länder mit dem Reich von’n 31. März 1933 (Rieksgesettbladd I, S. 153) unwirksam worrn.

## Kiek ok bi

* Maten von’n tweten Hannöverschen Provinziallanddag
* Maten von’n drüdden Hannöverschen Provinziallanddag
Mary Roos

**Mary Roos** (* 9. Januar 1949 in Bingen; börgerlich *Rosemarie Böhm*, borene *Schwab*) is en düütsch Slagersingersche.

Nah en lang künstlerisch Upbauphase gelung hör 1970 de musikalische Dörbröök mit den  Titel „Arizona Man", en Kompositschoon vun Giorgio Moroder un Michael Holm. Dorbi wurrn eerstmals Synthesizer bi en düütsch Pop-Slager-Produktschoon insett. 1972 wunn se den düütschen Vörentscheed  un reck bi den Grand Prix d'Eurovision internatschonal den darten Platz mit „Nur die Liebe lässt uns leben", bit dorhen en vun de spoodriekst Platzeeren vun en düütschen Bidrag. Dornah nehm se 1975 mit „Eine Liebe ist wie ein Lied" un 1982 gemeensam in’ Duett mit David Hanselmann („Lady") noch mal an de düütsch Vörentscheeden deel, kunn sück aber beid mal nich för den internatschonalen Wettbewarf qualifizeeren. 1984 schaff se mit *Aufrecht geh’n* to’n tweeten Mal den Weg in dat europääsch Finale vun den Grand Prix d'Eurovision, keem dor aber blots up Platz 13. Ok, wenn dat dormals nicht de groode Spood weer, hett se den Titel bit hüüd in hör Live-Repertoire behollen.

De Ünnerhollenskünstler Hape Kerkeling hett hör dat 2010 in sien Funktschoon as Chefspreker de Deelnahm an de nee grünnd Experten-Jury vun de düütsch Delegatschoon för den Eurovision Song Contest in Oslo. 2013 seet se bi den düütschen Vörentscheed „Unser Song für Malmö" neben wiederen Künstlern ut de Musikbranche nochmals in de  Fackjury.

## Privatleven
Mary Roos weer in en eerste Ehe mit den ut Frankriek stammen Pierre Scardin verheiraadt. He hett hör todem as Manager in de 1970er Johren in dat In- un Utland begleit. Nahdem se schett weern, weer se van 1981 bit 1989 mit den düütsch Singer un Musiker Werner Böhm alias Gottlieb Wendehals verheiraadt. Ut disse Ehe stammt de gemeensam Söhn Julian (* 1986).

Mary Roos leevt all siet mehreren Johren afwesselnd in Hamborg un Braunfels (Hessen).

Hör jüngere Süster is ünner de Naam Tina York ebenfalls siet de 1970er Johren as düütschsprakig Singersche spoodriek.

## Weblenken

* Offiziell Internetpräsenz vun de Künstlerin
*
Borg Morgensteern

De **Borg Morgensteern** weer en Borg, de de Arzbischop von Bremen Christoph 1518 in Weddewarden anleggt hett. De Anlaag weer gegen dat Land Wusten richt un liggt op 4 Meter över NN.

Nadem de Wuster Buurn gegen den Landsherrn, Arzbischop Christoph, opstahn weren, hett de Arzbischop in’n Dezember 1517 Truppen na Wusten schickt, de de Wusters an’n 23. Dezember 1517 in de Slacht an’t Wremer Deep slahn hebbt. Üm sien Herrschop to sekern, hett de Arzbischop denn de Borg dicht bi’n Diek von de Werser in Weddewarden anleggen laten un Claus Fiege as Drost insett. Christoph hett de Wusters en Reeg Stüürn opleggt.

1518 wullen de Wusters mit de Bremers över de Stüürn verhanneln, de se betahlen schullen. An’n 4. August 1518 is de Doomdeken Conrad von Klenk mit 17 annere Lüüd na de Wuster Dingsteed kamen. Bi dat Verhanneln sünd de Bremers un de Wusters in Stried kamen un de Wusters hebbt de Bremer Afsannten all doodslahn. De Dingsteed hett na disse Tied denn Klenkenhamm heten. De Wusters hebbt wüsst, dat de Arzbischop jem dat trüggtahlen schull. Üm em tovör to kamen hebbt se sik mit Hertog Magnus von Loonborg tohoopdaan. An’n 8. September 1518 hebbt de Hertog un de Wusters de Borg angrepen, innahmen un tweimaakt. De Hertog is denn mit de Haadlers op de Borg Neehuus tagen un de Wusters hebbt ünner annern de Kaspels Debst un Ringst plünnert. Ok op Beers sünd se tagen un hebbt dor plünnert.

De Arzbischop hett noch in dat sülve Johr üm Hülp bi annere Fürsten worven un de Kaiser schull sien Verscheel seggen. Dat hett aver söss Johr duurt, bet 1524, dat de Arzbischop denn würklich wedder gegen de Wusters tagen is. He hett jem in de Slacht op’n Karkhoff von Mulsen slagen un ganz Wusten ünnerkregen.

In dat 18. Johrhunnert hett de Diekgreev Tante Sibberns dor en Huus boon laten. In dat 19. Johrhunnert is in dat Huus denn en Gasthuus inricht worrn. Dor hett 1882 Hermann Allmers den Bund Männer vom Morgenstern grünnt, de sik mit de regionale Geschicht uteneensett. Allmers weer dat ok, de dor för sorgt hett, dat dat Gasthuus den Naam *Slott Morgensteern* kregen hett, de sik an den Naam von de ole Borg anlehnt. De Havenverwaltung Bremen hett dat Gebüüd 2000 köfft. Dat Gasthuus hett 2010 dichtmaakt, vondaag sitt dor de Männer vom Morgenstern in.
Friedrich Kraft Freiherr Schenck zu Schweinsberg

**Friedrich Kraft Freiherr Schenck zu Schweinsberg** (* 25. Dezember 1900 in Berlin; † 8. August 1985 in Hannober) weer en düütschen Jurist.

Freiherr Schenck zu Schweinsberg is 1900 in Berlin boren. He hett Juristeree studeert un in’n März 1926 sien tweet Staatsexamen maakt. Denn is he Regerungsassesser in Stood worrn. För en poor Maand weer he denn Regerungsraad in Potsdam.

In’n August 1932 is he Maat von de NSDAP worrn. In Stood weer he Blockleiter von de NSDAP-Oortsgrupp. In’n November 1933 is he ok Maat von de SA worrn. He weer von 1933 bet 1945 Landraad von’n Landkreis Bremervöör, bet Juli 1934 toeerst komissarsch. In’n November 1938 is he Stormföhrer worrn. Deelwies hett he dorbi in de Kriegsjohren 1940 bet 1943 ok den Landraad Ernst Klemeyer in’n Landkreis Land Hadeln vertreden.

In’n Dezember 1944 müss he denn as Soldaat in’n Tweten Weltkrieg denen. He keem in Kriegsfungenschop un is in’n März 1947 wedder freelaten worrn. Bi siene Entnazifizerung in’n Oktober 1948 is he in de Kategorie IV indeelt worrn. Von Juni 1947 bet Enn 1948 hett he in en Törfwark in Köhlen arbeidt. He weer denn bet Enn 1951 ahn Arbeid. In’n Januar 1952 is he denn bi dat Land Neddersassen in Deenst gahn. In Hannover weer he Regerungsraad in’t Oberversekerungsamt. Later weer he as Sozialgerichtsraad an dat Sozialgericht Hannover un is dor denn in’n Dezember 1966 in Rohstand gahn.
Waldemar Büning

**Waldemar Büning** (* 9. Mai 1907 in Baukelt; † 16. September 1974 in de Wingst) weer en düütschen Juristen.

Büning is 1907 in Baukelt boren un hett an’n 15. April 1941 in Beedenbostel Irmgard Freiin von Hammerstein-Equord (* 20. August 1913) freet.

He weer von 1943 bet 1945 Landraad von’n Landkreis Land Hadeln. Na’n Tweten Weltkrieg weer he von 1954 bet 1971 Böverkreisdirekter von’n Landkreis Land Hadeln.
Ernst Klemeyer

**Ernst Klemeyer** (* 19. April 1904 in Reer; † 14. Mai 1992 in Langen) weer en düütschen Jurist.

Klemeyer is 1904 as Söhn von en Buur in Reer boren un hett Juristeree studeert. He weer von April 1940 bet 1943 Landraad von Landkreis Land Hadeln. Na’n Tweten Weltkrieg weer he von’n 15. Juli 1951 bet 1969 Böverkreisdirekter in’n Landkreis Wersermünn. 1969 is he in Rohstand gahn.

1979 hett he för sien Verdeensten in de Kulturpolitik den Hermann-Allmers-Pries kregen.

He weer bet 1972 Vörsitter von de Männer vom Morgenstern.
Markus Beerbaum

**Markus Beerbaum** (* 16. November 1970 in Aalessen) is en düütsch Springrieder un Trainer. 

Sien gröttste sportlichen Erfolge weern de Gewinn vun de Weltmeesterschap in Rom mit de Mannschap 1998 un de Sieg mit de Mannschap bi den Europameesterschapen in Mannheim 1997. Markus Beerbaum is de Bröer vun den Olympiasieger Ludger Beerbaum. He is siet 1998 mit de Springriederin Meredith Michaels-Beerbaum verheiraadt, Enn' Februar 2010 wurr hör gemeensam Dochter boren. De Familie leevt up de Anlaag vun den storven Weltmeester Gerd Wiltfang in Thedinghausen.

Beerbaum stell sien eegen sportlich Karriere achter de Karriere vun sien Ehefru un steiht hör bi Turnieren faken to Siet. Todem konzentreert he sück up dat Training vun anner Rieder as ok up de Utbillen un Verkoop vun Peer. Wiels de Schwangerschaft vun sien Fru hett he hör jüngere Peer reeden. 

In de Winterhalfjohren kunn he gröttere Erfolge fiern, sünners mit sien Peerd *Leena* (so bi dat  Weltcupfinale 2007). In' Oktober 2008 geev *Leena* ehr Afscheed bi de German Classics in Hannober.

## Peer
* *Loredes* (*2003), bruun Holsteener Wallach, (Vader: Lordanos, Modervader: Lasino)

## Wat he schafft hett (Utwahl)
* Sieg in' Grooten Pries vun Stuttgart 1993 mit *Almox Alex*
* Mannschaps-Europameester 1997 mit *Lady Weingard*
* Goldmedaille mit de Mannschap bi de Weltmeesterschapen 1998 mit *Lady Weingard*
* Sieg bi dat Weltcupspringen London 2006 mit *Leena*
* Sieg bi dat Weltcupspringen Amsterdam 2007 mit *Leena*
* 3. Platz Weltcupfinale Las Vegas 2007 mit *Leena*

## Weblenken
* Offiziell Websteed
* Fanclub vun Meredith Michaels-Beerbaum un Markus Beerbaum
* Körtportrait un Erfolge

## Einzelnachweise
Erich Hasse

**Erich Hasse** (* 31. Oktober 1897 in Koberwitz, Landkreis Breslau; † 3. Mai 1945 in München) weer en düütschen Beamten un Politiker von de NSDAP.

Hasse is 1897 in Koberwitz boren. Na de Volksschool un dat Abitur an dat humanistische Gymnasium in Oels is Hasse 1916 in’n prüüßschen Staatsdeenst gahn. 1917/1918 weer he in’n Eersten Weltkrieg Soldaat an de Westfront in’t Reserve-Feldartillerie-Regiment Nr. 62. Na’n Krieg weer he bet Juli 1919 in dat slesische Freikorps, ünner annern bi’n Grenzschutz Ost. He hett dat Ieserne Krüüz II. Klass kregen un den Slesischen Adler II. Klass.

He weer denn ok in’n Düütschvölkischen Schutz- un Trutzbund.

1924 is he Kreisinspekter bi dat Landraadsamt von’n Landkreis Reichenbach worrn un weer dor von 1929 af an Maat von’n Kreisdag un von de Stadtverordnetenversammlung. In’t sülve Johr is he denn aver noch na Stood versett worrn. 1929 is he ok in de Natschonalsozialistische Düütsche Arbeiderpartei (NSDAP) rin.

1930 is Hasse Regerungsinspekter in Bookholt in’n Regerungsbezirk Stood worrn un denn in Ebstörp. In dat sülve Johr is he Kreisleiter för den NSDAP-Kreis Ünnerelv un SA-Brigadeföhrer von’n Gausturm Oost-Hannover worrn. 1930/1931 hett he von de Regerung en Disziplinarstraaf kregen un se hebbt em ut’n Deenst nahmen, vonwegen sien Aktivität in de NSDAP.

Bi de Rieksdagswahl in’n September 1930 is Hasse in’n Wahlkreis 15 (Oosthannover) för de NSDAP Afornten in’n Rieksdag worrn. In’n Juli 1932 is he noch maal wedderwählt worrn. 1932 hebbt se em bi de Regerung in Lümborg anstellt.

1933 is Hasse Regerungsamtmann in Stood worrn, later dat Johr denn Landraad in’n Landkreis Land Hadeln. In dit Amt is he bet 1939 bleven. Dor is he in Rohstand gahn.

## Literatur

* Henning Müller: *Erich Hasse.* In: Jan Lokers, Heike Schlichting (Hrsg.): *Lebensbilder zwischen Elbe und Weser. Ein biographisches Lexikon*, Bd. II, Stade 2010, ISBN 978-3-931879-46-4, S. 124-128

## Footnoten
Bert C. Biehl

**Bert C. Biehl** (* 25. September 1959 in Hamborg) is en plattdüütschen Musiker un Schriever.

Biehl is 1959 in Hamborg boren. He studeer in Hamborg op Schoolmeester. Achteran afsolveer he en Volontariat bi Axel Springer un arbeid as Redaktör (t. B. bi de *[[Elmshorner Nachrichten]]*). 2016 wessel he torüch in den Hamborger Schooldeenst, toeerst üm Flüchtlingskinner in en Camp to ünnerrichten. Vun 2018 bet 2025 harr Biehl dat Leit vun en Grundschool in Hamborg-Niendörp. 

Vun 1995 bet 2005 un vun 2010 bet 2015 weer he bi de plattdüütsche Musikgrupp *[[Liekedeler]]* mit dorbi. 1996 weer he mit sien Leed *Heimatleev* Deelnehmer von’n düütsche Vörutscheed to’n *[[Grand Prix der Volksmusik]]* un 2004 mit dat Leed *Raus auf die See*. 2021 grünn he tosamen mit de Ex-Liekedeler-Muskanten Gert Drögemüller un Uwe Rimsa de plattddüütsche Musikgrupp *Plattvent* (för de Adventstiet) bzw. *Platt[E]vent* (för de annern Maanden vun't  Johr).

## Priesen

Biehl hett 2001 mit de Geschicht *De Opdrag* un 2002 mit de Geschicht *Sina* denn eersten Pries bi Vertell doch mal wunnen. 2013 hett he dor mit *Arvstücken* noch wedder wunnen.

2000 hett he för *Gahn or blieven* op de Bemsen-Dagfohrt den eersten Preis för den besten Ledertext ut uns Tied op Plattdüütsch kregen (ünner den Schrieversnaam *Karsten Horn*).

## Kiek ook bi

* List vun plattdüütschen Schrievers
*https://schule-moorflagen.hamburg.de/?p=1307
*https://plattevent.jimdofree.com/
Biehl

**Biehl** is de Familiennaam von

* Anton Biehl (1788–1835), düütschen Freeheitskämpfer,
* Bert C. Biehl (* 1959), plattdüütschen Musiker,
* Christina Biehl (* 1986), düütsche Footballscheedsrichterin,
* Dorothea Biehl (1731–1788), däänsche Schrieversche un Översetterin,
* Fidde Biehl (1893–1972), plattdüütschen Schriever,
* Frank Biehl († 2013), düütschen Journalist,
* Friedrich Karl Biehl (1887–?), düütschen Mineraloog,
* Georg Biehl (1845–1895), düütschen Bildhauer un Politiker,
* Graham Biehl (* 1986), US-amerikaanschen Segler,
* Harald Biehl (* 1952), düütschen Footballspeler,
* Heiko Biehl (* 1971), düütschen Militärhistoriker un Sozioloog,
* Janet Biehl (* 1953), US-amerikaansche Anarchistin,
* Otto Biehl (1895–1974), düütschen Politiker un Wedderständler,
* Peter Biehl (1931–2006), düütschen evangeelschen Theoloog,
* Walther Biehl (1882–1963), düütschen Kunsthistoriker.

Kiek ok bi: Biel, Bihl.
Peter Kohnke

**Peter Kohnke** (* 9. Oktober 1941 in Königsbarg; † 3. April 1975 in Bremervöör) weer en düütschen Sportschützen.

Kohnke is 1941 in Königsbarg boren un keem 1945 as Verdrevenen mit siene Öllern na Bremervöör. He is Maat von de Schützensellschop Bremervöör worrn un hett dor tohoop mit Bernd Klingner traineert. Na en Lehr as Technischen Teekner hett Kohnke studeert und is Boinschenör worrn.

Kohnke is mit 16 in Moskau Juniorenweltmeester in’n Kleenkaliber-Dreestellungskampf worrn. 1959 weer he in Mailand Viezeuropameester bi’t Scheten in’t Liggen mit dat Kleenkalibergewehr. Mit 18 hett he bi de Olympschen Spelen 1960 in Rom de olympsche Goldmedallje bi’t Scheten in’t Liggen wunnen. Mit 590 Ringen harr he een Ring Vörsprung op den US-Amerikaner James Hill. As Klingner bi de Olympschen Spelen 1968 in’n Dreestellungskampf wunnen hett, weer ok Kohnke mit in’t Finaal. He hett mit söss Ringen Trüggstand op Klingner den söventen Platz maakt.

He is 1975 bi en Verkehrsunfall doodbleven.

## Literatur

* Volker Kluge: *Olympische Sommerspiele. Die Chronik II*. Berlin 1998 ISBN 3-328-00740-7
* Nationales Olympisches Komitee für Deutschland: *Mexiko 1968. Unsere Mannschaft*. Frankfurt 1968

## Weblenken
Fidde Biehl

**Fidde Biehl** (vullen hoochdüütschen Naam *Friedrich Wilhelm Biehl*; * 28. Januar 1893 in Lüttenborg; † 1972 in Hamborg) weer en plattdüütschen Schriever.

Biehl is 1893 in Lüttenborg as een von de söven Kinner von Marx un Emma Biehl boren. He is in Oostholsteen opwussen un hett von 1907 af an in Pinnbarg leevt. He weer Schoolmeester, Maler un Bildhauer. He weer verheiraadt mit Felicitas Biehl. Von 1907 bet 1927 hebbt de beiden en Atelier in de ole School in Pinnbarg hatt, sünd denn aver na Hamborg, na Wellingsbüttel, trocken.

Von Februar 1920 bet März 1921 weer he Redaktör bi *[[De plattdütsche Klock]]*. 1954 hett he dat Höörspeel *De söbensinnige Möller* schreven; Hörspeelspreker weern 1955 Heidi Kabel un Heini Kaufeld.

## Warken

* *För de Döns. Plattdütsche Riemelbiller.* Nordischer Heimatverlag, Bordesholm [1921]
* *De ole Klang. Dat Beste ut de plattdütsche Klock.* (mit annere, rutgeven vun Ferdinand Zacchi), Nordischer Heimatverlag, Bordesholm 1922
* *Gediegen Kreturn.* Westermann, Hamborg 1924

## Kiek ook bi

* List vun plattdüütschen Schrievers

## Weblenken
Grundschool Bevern

De **Grundschool Bevern** weer en Grundschool in dat Dörp Bevern in’n Landkreis Rodenborg. Dreger is de Gemeen Bremervöör. De School liggt in’n Kösterweg 2, nich wied von de Bundsstraat 71. De School is för de Schölers ut de Dörper Bevern un Plönjeshusen tostännig ween un harr üm un bi 60 Schölers (een Klass för jeden Johrgang).

Boot worrn is de School 1914. De School is toletzt 2004 saneert worrn un hett dor ok twee ne’e Rüüm bi tokregen.

De School hett mit dat Enn von dat Schooljohr 2013/2014 dichtmaakt. De Schölers mööt nu na de Grundschool Tingo.

## Schoolbaas

* -2014: Gunda Kammann
Grundschool Bremervöör-Midd

De **Grundschool Bremervöör-Midd** is en Grundschool in Bremervöör in’n Landkreis Rodenborg. Dreger is de Gemeen Bremervöör. De School liggt in de Ludwig-Jahn-Straat 2, nich wied von de Bundsstraat 74. De School hett üm un bi 180 Schölers (twee Klassen för jeden Johrgang).

De School is tostännig för de Schölers ut de Stadt Bremervöör oosten de Bremer Straat (de Oostsied von de Straat inklusiv), noorden de Ole Straat/Dammstraat/Wersermünner Straat Huusnummern 2 bet 72 (de Noordsied von de Straten inklusiv) bet Waldstraat Huusnummer 88. 

Von 1872 bet 1983 weer se in dat Gebüüd Lütten Platz 4 ünnerbröcht.

De School schall mit dat Enn von dat Schooljohr 2014/2015 dichtmaken. De Schölers mööt denn na de Grundschool Tingo.

## Schoolbaas

* opstunns: Dagmar Keuchel un Andreas Hauschild (kommissarsch)
Paul Brusch

**Paul Brusch** (* 9. Oktober 1884 in Carrenzien; †) weer en düütschen Politiker von de NSDAP.

Brusch is 1934 in Carrenzien boren. He weer op de Reimannsche Realschool in Lübeck un op de Bogewarkscholen in Hilmssen un Lübeck. Na disse Scholen hett Brusch as Techniker in verschedene Baugeschäften arbeidt. 1910 hett he sik as Mürgermeester in Neehuus sülvstännig maakt.

To Anfang 1929 is Brusch in de NSDAP rin. Noch in’t sülve Johr is he Kreisdagsafornten in’n Kreis Bleikd worrn. 1930 weer he denn Kreisleiter un Gauinspektör in’n NSDAP-Go Oosthannover un hett denn von 1931 bet 1934 to’n Kreisutschuss von Bleikd höört. 1938 oder vör 1938 al is Brusch Maat von’n Kreisutschuss von Lümborg worrn.

Von Juli 1932 bet Mai 1945 seet Brusch as Afornten för den Wahlkreis Oost-Hannover in’n Rieksdag. Na 1940 weer he in Metz in Lothringen aktiv. 1944 weer he för korte Tied ut de Matenlist von de NSDAP streken.

## Literatur
* Dirk Stegmann - Der Landkreis Harburg, 1918-1949: Gesellschaft und Politik in Demokratie und nationalsozialistischer Diktatur, Veröffentlicht von Christians, 1994, ISBN 376721203X
Findörpschool Isheim

De **Findörpschool Isheim** is en Grundschool in dat Dörp Isheim in’n Landkreis Rodenborg. Dreger is de Gemeen Bremervöör. De School liggt in’n Lupinendamm 3. De School hett söven Schoolmeesters un üm un bi 95 Schölers (een oder twee Klassen för jeden Johrgang). Se is för de Schölers ut de Öörd Isheim, Hönau-Lindörp, Mehdörp, Neer-Ochenhusen un Oostendörp tostännig un för de ut de Stadt Bremervöör noorden de Waldstraat Huusnummer 88 un noorden de Wersermünner Straat (von Huusnummer 74 af an; de Noordsied von de Straat inklusiv).

De School hett acht Klassenrüüm. Se is 1967 inwieht worrn. 2003 is se Verlässliche Grundschool worrn.

De School schall mit dat Enn von dat Schooljohr 2014/2015 dichtmaken. De Schölers mööt denn na de Grundschool Tingo.

## Schoolbaas

* opstunns: Doris Hartlep (kommissarsch)

## Weblenken

* Websteed von de Grundschool (hoochdüütsch)
Grundschool Tingo

De **Grundschool Tingo** is en Grundschool in Bremervöör-Tingo in’n Landkreis Rodenborg. Dreger is de Gemeen Bremervöör. De School liggt in’n Barkenweg 4. Glieks blangenan doot ok dat Gymnasium Bremervöör, de Findörp-Realschool, de Hauptschool un de Beroopsschool liggen.

De School is 2000 boot worrn. Se hett dree Klassen för jeden Johrgang. Dat sünd opstunns 13 Schoolmeesters un 230 Schölers.

Mit dat Enn von dat Schooljohr 2013/2014 hett de Grundschool Bevern dichtmaakt un mit dat Enn von dat Schooljohr 2014/2015 schöölt ok Grundscholen Öölm, Heesdörp, Isheim un Bremervöör-Midd dichtmaken. De Schölers ut disse Scholen schöölt denn all in Tingo na School gahn.

De School is för de Schölers ut de Öörd Tingo, Minst un Sprekens un ut de Stadt Bremervöör süden de Bahnlien Buxthu-Bremerhoben, westen de Bremer Straat (de Westsied von de Straat inklusiv) un süden de Ole Straat/Dammstraat/Wersermünner Straat (de Süüdsied von de Straten inklusiv) tostännig ween. In Tokumst, wenn de annern Grundscholen all slaten sünd, schall de Grundschool denn för de kumplette Gemeen Bremervöör tostännig ween.

## Schoolbaas

* opstunns: Elke Mickley

## Weblenken

* Websteed von de Grundschool (hoochdüütsch)
Dieter Diekmann

**Dieter Diekmann** (* 1940 in Builefeld; † 18. September 1999 in Baukem) weer en düütschen Politiker von de CDU.

Diekmann is 1940 in Builefeld boren un hett von 1960 bet 1964 Rechts- un Staatswetenschoppen an de Universitäten Marborg, Lausanne, Kiel, Luxemborg un Mönster studeert. He weer Eersten Biornten in Üele, von 1975 af an Kreisdirekter in’n Kreis Höxter un 1980 bet 1987 Böverkreisdirekter von’n Landkreis Stood. Von Juni 1987 bet Mai 1995 (dor is dat Amt afschafft worrn) weer he Böverstadtdirekter von de Stadt Bonn. Na de Tied as Stadtdirekter weer he von Dezember 1995 af an Manager bi de Deutsche Bau- und Grundstücks AG.

Diekmann is an’n 14. Juni 1999 wegen Verdacht op Untreue, Bedrog un Stüürhinterziehung verhaft worrn. Dat Landgericht Baukem hett em in’n November 1999 vörhollen, dat Diekmann allens tohoop 350.000 Mark Smeergeller von’n Bonner Bodreger Berthold Kaaf kregen hebben schall un em as Gegendeenst Opdrääg geven hett. För de Geller sünd ok keen Stüürn betahlt worrn. Diekmann hett sik in de U-Haft sülvens ümbröcht. To en Verfohren is dat dorüm nich mehr kamen.

Diekmann weer verheiraadt mit sien Fro Barbara Maria.

## Weblenken
* Rhein-Zeitung ''online'': Der Fall Diekmann (hoochdüütsch)
Kurt Palis

**Kurt Palis** (* 16. Oktober 1937 in Engelshöhe, Landkreis Wehlau) is en düütschen Politiker von de SPD.

Palis is 1937 in Engelshöhe boren. Na de Volksschool weer he op dat Gymnasium un hett 1957 an de Loonborgsche Gelehrtenschool dat Abitur maakt. He hett denn an de Universität Hamborg Pädagogik un Rechtswetenschoppen studeert. Von 1969 bet 1977 weer he Scholungsreferent bi en Privatversekerung un weer för dat fachliche Training von Butendeenstmitarbeiders tostännig. Von 1977 bet 1980 hett he sülvs in’n Versekerungsbutendeenst arbeidt. Bet 1993 hett he wedder as Referent in Versekerungsünnernehmens arbeidt.

## Politik
Palis is Maat von de Gewerkschaft HBV un weer Bedrievsraadsvörsitter in sien Ünnernehmen. 1965 is Palis in de SPD rin. En Tied weer he ok Vörsitter von’n Distriktvörstand in Hamborg-Jenfeld un von’n SPD-Oortsvereensvörstand Soltau. Von 1991 bet 1993 weer he Raadsherr von’n Stadtraad Soltau. Von 1991 af an weer he Kreisdagsafornten von’n Landkreis Soltau-Fambossel. As he an’n 12. Juli 1993 in’n Bundsdag intagen is, hett he siene Ämter in’n Stadtraad un Kreisdag afgeven un ok siene Arbeid bi de Versekerung rohn laten. In’n Bundsdag is he rinkamen, nadem de Afornte Günther Tietjen doodbleven is. Bi de Bundsdagswahl 1994 is he över de Landslist wedderwählt worrn. Bi de Bundsdagswahl 1998 is he mit 47,0 % von de Eerststimmen as direkt wählten Afornten för den Wahlkreis Rodenborg I-Soltau-Fambossel wählt worrn. Mit dat Enn von de 14. Wahlperiood is he 2002 ut’n Bundsdag utscheden.

Palis is verheiraadt un hett twee Döchter.
Werner Pollack

**Werner Pollack** (* 2. August 1886 in Gumbinnen; † 21. November 1979 in Wiesbaden) weer en düütschen Verwaltungsbeamten.

Pollack is 1886 as Söhn von Verwaltungsgerichtsdirekter Max Pollack un Helene Mayen in Gumbinnen boren. He weer in Hannover un Frankfort an de Oder op Gymnasium, hett in Frankfort 1904 sien Abitur maakt un denn an de Universitäten München, Halle un Lausanne Juristeree studeert. 1908 is he Gerichtsreferendar in Fürstenwalde worrn, weer von 1909 af an Regerungsreferndar in Frankfort an de Oder, Lübben un Soldin un 1912 Regerungsassesser. Von 1914 bet 1918 weer he as Leutnant un Oberleutnant der Reserve Soldaat in’n Eersten Weltkrieg. 1919 is he Regerungsraad worrn. He is 1922 in de Düütsche Volkspartei ringahn un 1925 Landraad von’n Untertaunuskreis worrn. Nadem de Natschonalsozialisten 1933 an de Macht kamen sünd, hett he dat Amt as Landraad verloren. In de Tied von’n Tweten Weltkrieg hett he bi de Regeren in Hannover arbeidt.

Na’n Krieg weer he 1945/1946 Landraad von’n Landkreis Graafschop Schaumborg un keem 1946 as Regerungsviezpräsident un von 1948 bet 1950 as Regerungspräsident in’n Regerungsbezirk Stood. 1950 is he in Rohstand gahn. Von 1953 af an hett he sien Rohstand in Wiesbaden verbröcht.

1956 hett he dat Grote Bundsverdeenstkrüüz kregen.

Pollack hett 1930 Alice Roeder freet.
Grundschool Kuhs

De **Grundschool Kuhs** is en Grundschool in dat Dörp Kuhs. Dreger is de Gemeen Gnarrenborg. Se liggt in de Giehler Straat 4, so bi een Kilometer buten dat Dörp an de Bundsstraat 74. De School hett veer Schoolmeesters, veer Klassenrüüm, 57 Schölers un een Klass för jeden Johrgang.

## Historie

De eerste School in Kuhs weer dat Kösterhuus blangen de Kark. Dat is 1866 verköfft un afbraken worrn. In dat sülve Johr is en neet Kösterhuus boot worrn. Dat is toletzt 1911/1912 utboot worrn, weer aver bald to lütt.

De School is 1927 boot worrn, en beten rut ut dat Dörp, dat de Weg för de Kinner ut Nee Kuhs, Nee Kuhstermoor un Giehl nich so wied is. Kuhstermoor harr en egen School, dor sünd vör 1927 ok de Kinner ut Nee Kuhs hengahn.

Nadem na’n Tweten Weltkrieg Kuhs Siedlung anleggt worrn is, hett dat dor von 1951 af an ok en egen lüttje School geven. De School hett aver man blots bet 1962 bestahn un hett denn wedder dichtmaakt un de Schölers sünd na Kuhs op School kamen. 1962 is ok de 9. Klass tokamen. De Platz in de ole School mit dree Klassen hett denn nich mehr reckt. Dat hett Schichtünnerricht geven un de Ünnerricht för de Deerns in Huusweertschop un Handarbeid weer in dat Schoolmeesterhuus in de Schützenstraat. Denn sünd de 9. Klassen na Gnarrenborg op School kamen. De Schölertall weer nu 158. Dat weer jümmer noch to veel för dree Klassenrüüm, dorüm hett de School 1970 en Anbo kregen. In dat Johr hett ok de School in Kuhstermoor dichtmaakt un de School in Kuhs hett disse Schölers opnahmen.

Nadem in Gnarrenborg de Orientierungsstufe inföhrt worrn is, is ut de Volksschool en Grundschool worrn. 2000/2001 is een von de beiden Schoolmeesterwahnungen ümboot worrn to en Warkruum, en Computerruum un en Köök.

An’n 6. März 2014 hett de School von Kultusministerin Frauke Heiligenstadt den Titel *Plattdüütsche School* kregen.

## Schoolbaas

* -Juli 2013: Jürgen Weiss
* opstunns: Anette Bode

## Footnoten